Be Iesu e poeiena turu Jiu ti hamanaia i tanen,
“Esi te kukute nitöa nanou u hihatuts i tar,
nonei a katunun tsitsilo hamana i tar.
Ba limiou te töan atei sile mou a nimana,
na nonei a nimana teka te purese ranou limiou.”
Ba nori e poeier i tanen,
“Alam u tuhanama tere Abraham.
Na lam ima kukui puku noia ta katuun.
I me temar mouna uana u ranga i tamölö te poeiena,
‘Alimiou e hapurese rariou’?”
Be Iesu e poeiena i taren,
“U mana koru alia e hatei ragou limiou,
a katuun te kato homi nitöana e herenei a katuun te karabusuna.
Nonei e karabus na tara markato a omi te kato nitöa nanen.
A tsonun kukui puku ema ka menei ta makum hamatskö i tanen tara luma tara katuun te hakuie nen,
e möa,
kaba a pien tara katuun terena luma te hakuina te pala uana tara hun katuun i tanen.
Alia a pien tere Tamar e Sunahan.
Te hapurese ragoua lia alimiou,
ba limiou te töan tapurese hamana nitöa mou.
Alia e atei silegu alimiou u tuhanama tere Abraham.
Kaba limiou e ngilin atung hamate noahase moulia,
taraha u raranga i tar emoa ta makum i tanen i torimilimiou.
Alia e hatei negu a man raranga te hatei hakape melia e Tamar.
Kaba limiou e kukute miou a man raranga turu tamamilimiou.”
Ba nori e poeier i tanen,
“E Abraham e tamamulam,
nonei e tubumulam.”
Be Iesu e poeiena i taren,
“Tu tuhana hamana ma limiou tere Abraham,
ga limiou go kato haseiam a ka te katoi e Abraham.
Alimiou e katsin atung hamatie moulia.
E Abraham ema markato uai teka.
Alia e hatei ragu lei limiou u ranga hamana tu hengoe malia tere Sunahan.
Alimiou e markato koru las uamiou te markato uar u tamamilimiou.”
Ba nori e poeier i tanen,
“Alam ema pikeilatu mi.
Alam e ka mem a töa tamamulam,
nonei e Sunahan.”
Be Iesu e poeiena i taren,
“Sanena tego hatamana uamia limiou tere Sunahan,
alimiou sane ngile moulia,
taraha alia u la hamatsköma tere Sunahan.
Alia uma la memei u ngil peisa i tar.
E möa.
Nonei te tula na moulia.
E hana ba limiou tema atei silemi a ka te ranga negu lia?
Taraha,
alimiou ema ngilin hengo nami u raranga i tar.
E tamamilimiou e Satan,
alimiou e ngilin katoemiou a ka te ngile nen.
Nonei a katunun a hihipuli noana i manasa,
na ema tuol neia tara nimana,
taraha e moa ta nimana i tanen.
Na pöata te gamo nen,
nonei e kukutiena a markato noahas i tanen,
taraha nonei a gamogamo na nonei a mouna u mamana u gamo hoboto.
Kaba te ranga hamana gia lia,
alimiou ema hamane milia.
E si i tamilimiou te antunan haröto nena ta markato ta omi i tar?
Ga te ranga tala nagia lia u mana,
ga limiou e hahamana sil na milia aha?
A pien tere Sunahan e hengoena u raranga tere Sunahan.
Alimiou ema hengo memi u raranga tere Sunahan,
taraha alimiou ema pien uami tere Sunahan.”
E Iesu na e Abraham
Ba u Jiu e poeier i tanen,
“Alam ema gamo mi te pei mena milam alö a toun Samaria,
na lö e kamem a liliahanei!”
Be Iesu e palis ranen me poeiena,
“Alia ema ka megi ta liliahanei.
Alia e solo seiegu e Tamar e Sunahan,
kaba limiou e pitapute moulia.
Alia ema kato silegi tego hapan menai lia a peisar.
E möa.
Kaba e Sunahan te hapane noulia,
na nonei has a tson onuna i tarara.
U mana koru alia e hatei ragou limiou,
a katuun te kukutiena u hihatuts i tar ema antunan mate noi!”
Ba u Jiu e poeier i tanen,
“Pua!
Alam e atei talam te haranga mena nei lö a liliahanei!
E Abraham e mate hakapa,
na u propet has tere Sunahan.
Kaba lö e poe noa hasem,
‘A katuun te kukutiena u hihatuts i tar ema mate koru noi.’
Alö e si koru?
Alö e pan bala nem e tubumulam e Abraham te mate hakapa,
na u propet has?”
Be Iesu e ranga palis uana i taren me poeiena,
“Sanena tego hapan menai lia a peisar,
a nipan i tar a ka pinopino.
E Tamagulia nonei te hapane noulia,
na nonei has te ngöe milimiou e Sunahan i tamilimiou.
Alimiou ema atei silemi e Sunahan,
kaba lia te atei sile gen.
Sanena alia go pei,
‘Alia ema atei sile gien,’
ba lia te gamogamo here has ragi limiou.
Kaba alia e atei silegu e Sunahan na lia e kukute hasegu u raranga i tanen.
E tubumilimiou e Abraham e hamana sil korui tego la uama lia tara han i puta.
E here nei nonei e tara hakapi a ka teka,
ba nonei te sasaala koru menen.”
Ba u Jiu e poeier tere Iesu,
“E Abraham e solon mate hakapa,
na lö ema sabe noemi u tolima u maloto u hiningal.
Imei te markato uanen balö te poeiem alö u taraia tere Abraham?”
Be Iesu e poeiena i taren,
“U mana koru alia e hatei hamana koru ragou limiou,
alia u ka mam be Abraham e töan poseier.”
Pöata ti hengoeien u ranga teka ba nori e lueier a man hatu me katsin tieri ien e Iesu.
Kaba e Iesu e hamousi a peisanen me lakasa ba nena a Luman Lotu Pan.